次洪駒父遊明水韻
作者：謝薖
朝代：宋

paragraphs: 薖也學耐辱，况負三宜休。
頗有幼輿風，自許壑與丘。
仙境想方丈，山形懷不周。
如何在眼山，未暇着屐遊。
蓊鬰明水峰，爽氣常不收。
遜公釋門老，苦節無匹儔。
食訖自灌畦，挈水端若抽。
到今巾屐在，迹勝境亦幽。
嘗評左轓賢，當從古人求。
從政獨何有，未說賜與由。
勸耕遍阡陌，民歌殖田疇。
幽尋到山寺，弭節聊滯留。
衆賓各文采，粲粲五楘輈。
賦詩雜流麗，如柳春映溝。
何必打兩槳，歌舞催莫愁。
聞風我滋悅，尋勝行且謀。
朝遊可暮返，豈曰山川悠。